**Agar Eva Infanzón Canel**, nada en Coaña (Asturias) o 30 de xaneiro de 1857 e finada na Habana (Cuba) o 2 de maio de 1932, máis coñecida polo seu pseudónimo **Eva Canel**, foi unha escritora, xornalista e colona española que se asentou en Cuba.

Traxectoria
-----------

Filla do médico Pedro Infanzón e de Epifanía Canel y Uría, Eva Agar naceu o 30 de xaneiro de 1857 en Coaña, Asturias. Cando tan só contaba tres anos de idade, o seu pai morreu nun naufraxio causado por uns piratas e xunto coa súa nai trasládase a Madrid. Alí, tras cumprir quince anos, comeza a traballar como actriz no teatro e coñece a Eloy Perillán y Buxó, director dunha revista satírica chamada *La Broma*, con quen casa ese mesmo ano. En 1874 o seu marido é desterrado por publicar un panfleto que a censura considera inconveniente e marcha a Bolivia, deixándoa como directora da revista. Un ano despois, Eva viaxa a América para reunirse de novo con el e colabora en *El Ferrocarril*, revista da cidade da Paz que dirixe Perillán. En xaneiro de 1875, a parella trasládase a Buenos Aires e fundan *El Petróleo*, onde ela comeza a dedicarse de cheo ó xornalismo. En 1876, dediden trasladarse de novo, esta vez a Lima, Perú, onde fundan *Las Noticias* e colaboran con varios xornais como *El Comercio* e *El Perú Ilustrado*. Ademais, alí nace o único fillo da parella, ao que bautizaron co mesmo nome que o pai.

Por mor da guerra do Pacífico entre o Perú e Chile, Eva e a súa familia regresaron de novo a España, estabelecéndose en Barcelona. Porén, Perillán acaba marchando a Cuba, onde falece o 1 de marzo de 1889, e Eva trasladouse pouco despois á illa. Alí trata de buscar emprego en dous xornais cubanos, *Diario de la Marina* e *Unión Constitucional*, pero os seus respectivos directores negáronse a darlle un posto. Por iso en 1891 a xornalista funda a súa propio semanal, ó que chamou *La Cotorra* e caracterizábase por ser de tipo satírico e panfletario. Tras pasar oito anos en Cuba, Eva regresa a España tras finalizar a guerra de independencia cubana e instálase de novo en Madrid. Porén, en 1899 volve a Buenos Aires e inicia o seu apoxeo literario, escribindo tres novelas, dando numerosas conferencias e colaborando con varios xornais. Ademais, faise coa propiedade dunha imprenta e funda as revistas *Kosmos*, en 1904 e *Vida Española*, en 1907.

O 15 de xullo de 1905 realiza unha disertación na función de gala do Teatro Español de Xeneral Villegas, provincia de Buenos Aires, co gallo dos festexos pola inauguración do Hospital de Caridade. O señor Jaime Serralta fixo a presentación da escritora que disertou sobre "La Caridade" e foi longamente ovacionada.

En 1914, Eva inicia unha viaxe por Hispanoamérica, pero ó chegar a Panamá cae enferma e, aínda que nun principio decide acudir a unha clínica dos Estados Unidos, acaba regresando a Cuba, onde recibe a axuda do seu amigo Antonio Díaz Blanco. Alí continúa coa súa labor xornalística e literaria, até que en 1924 o seu estado de saúde empeora e comeza a ter crises nerviosas e a memoria cada vez máis deteriorada. Finalmente, o 2 de maio de 1932 falece e é enterrada na súa vila natal.

Notas
-----

1. 1 2 3  "Recordando a Eva Canel". *La Nueva España*. Consultado o 23 de abril de 2020.
2. 1 2  Kenmogne, Jean (1995). "Una escritora asturiana en América: Eva Canel". *Cuadernos Hispanoamericanos* (546): 45–62. ISSN 0011-250X.
3. 1 2 3  "Eva Canel en escritoras.com". Arquivado dende o orixinal o 03 de outubro de 2008. Consultado o 29 de septiembre de 2008.
4. ↑  Monguió, Luis. *Actas del VIII Congreso de la Asociación Internacional de Hispanistas: 22-27 de agosto de 1983*. Ediciones Istmo. ISBN 84-7090-163-X.
5. 1 2  Kenmogne, Jean. "II. Vida familiar, carácter y personalidad y III. Decadencia, homenajes y muerte". *Una escritora asturiana en América: Eva Canel*. Cuadernos hispanoamericanos. ISSN 0011-250X.

|  |  |
| --- | --- |
| Control de autoridades | 
* Wd: Q5852497
* WorldCat
* VIAF: 49074617
* BAV: ADV10127791
* BNE: XX1113090
* BNF: 16103153r
* BVMC: 74468
* DBE: agar-maria-joaquina-infanzon-canel
* FAST: 1494089
* ISNI: 0000 0000 6629 9413
* LCCN: nr90001477
* WomenWriters: ID

 |